KOMISIJOS REGLAMENTAS (EB) Nr. 2015/2005
2005 m. gruodžio 9 d.
dėl AKR šalių kilmės bananų importo pagal tarifinę kvotą, atidarytą Tarybos reglamentu (EB) Nr. 1964/2005 dėl bananams taikomų muito normų 2006 m. sausio ir vasario mėnesiais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. lapkričio 29 d. Tarybos reglamentą (EB) Nr. 1964/2005 dėl bananams taikomų muito normų (1), ypač į jo 2 straipsnį,
kadangi:
(1)
Reglamento (EB) Nr. 1964/2005 1 straipsnio 2 dalyje numatyta, kad kiekvienais metais, pradedant sausio 1 d., nuo 2006 m. sausio 1 d., atidaroma autonominė nulinio muito 775 000 tonų neto masės tarifinė kvota AKR šalių kilmės importuojamiems bananams (KN kodas 0803 00 19).
(2)
Priemonės, reikalingos administruoti Reglamente (EB) Nr. 1964/2005 numatytą AKR šalių kilmės importuojamų bananų tarifinę kvotą, negali būti įdiegtos iki 2006 m. sausio 1 d. Dėl to Komisija turi priimti importo licencijų išdavimo 2006 m. sausio ir vasario mėnesiais laikinąsias priemones, kad būtų garantuotas tiekimas Bendrijai, užtikrinta prekyba su AKR šalimis ir išvengta prekybos sutrikimų. Šios priemonės netrukdo 2006 metais nustatyti kitokias taisykles.
(3)
Šiose laikinose priemonėse būtų tikslinga numatyti importo licencijų išdavimą Bendrijoje įsisteigusiems operatoriams, kurie gavo referencinį kiekį kaip tradiciniai operatoriai, nustatytą metinį kiekį kaip netradiciniai operatoriai pagal tarifines kvotas A/B arba C, nurodytose 1993 m. vasario 13 d. Tarybos reglamente (EEB) Nr. 404/93 dėl bendro bananų rinkos organizavimo (2), arba kaip tradiciniai arba netradiciniai operatoriai dėl papildomo kiekio, nustatyto 2004 m. spalio 29 d. Komisijos reglamentu (EB) Nr. 1892/2004 dėl pereinamojo laikotarpio priemonių, 2005 m. taikomų bananų importui į Bendriją Čekijai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai įstojus į ES (3), ir kurie realiai 2005 m. importavo AKR šalių kilmės bananus. Dėl šių priemonių laikino pobūdžio nebegalima priimti naujų operatorių pateiktų paraiškų, kurios nebuvo įregistruotos ankstesniais metais.
(4)
Esami kiekiai 2006 m. sausio ir vasario mėnesiais skirtingoms susijusių operatorių grupėms turi būti paskirstyti remiantis duomenimis, susijusiais su AKR šalių kilmės bananų tiekimu į Bendriją 2005 metais. Buvo patiekta 750 000 tonų pagal tam skirtą tarifinę kvotą C. Šis tiekimas buvo įvykdytas 15 000 tonų pagal tarifinę kvotą A/B „visos trečiosios šalys“. 10 000 tonų tokios kilmės produktų buvo išleista į apyvartą naujose valstybėse narėse.
(5)
Operatoriams, kurie gavo referencinį kiekį arba metinį nustatytą kiekį 2005 m. pagal 750 000 tarifinę kvotą C, nustatytą remiantis AKR šalių kilmės bananų importu, licencijos gali būti išduodamos, remiantis referenciniu kiekiu arba metiniu nustatytu kiekiu, praneštu 2005 m.
(6)
Operatoriams, kurie gavo referencinį kiekį arba numatytą metinį nustatytą kiekį 2005 m. pagal tarifines kvotas A/B arba pagal papildomą kiekį, nustatytą Reglamentu (EB) Nr. 1892/2004 pagal importuojamus trečiųjų šalių, o ne tik AKR šalių kilmės produktus, reikėtų numatyti, kad prie paraiškų licencijoms gauti būtų pateiktas įrodymas, kad 2005 m. jie tikrai importavo AKR šalių produktus. Reikėtų neleisti pateikti paraiškų dėl kiekių, nesusijusių su šios kilmės importuojamais produktais 2005 m. Dėl valdymo ir kontrolės reikėtų apriboti paraiškų skaičių ir kiekį kiekvienam operatoriui.
(7)
Tačiau, siekiant pagerinti prekybą ir suteikti daugiau lankstumo operatoriams, nebūtina nustatyti viršutinių ribų licencijų paraiškose nurodytam kiekiui.
(8)
Reikėtų numatyti, kad licencijos būtų išduodamos proporcingai prašomam kiekiui, pagal vadinamąjį „vienalaikio nagrinėjimo“ metodą.
(9)
Todėl reikėtų priimti reikalingas taisykles.
(10)
Tam, kad paraiškos licencijoms gauti būtų pateikiamos laiku, reikėtų numatyti, kad šis reglamentas įsigaliotų nedelsiant.
(11)
Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
I ANTRAŠTINĖ DALIS
Bendrosios nuostatos
1 straipsnis
Dalykas
Šis reglamentas nustato importo licencijų išdavimo sąlygas pagal Reglamento (EB) Nr. 1964/2005 1 straipsnio 2 dalyje numatytą tarifinę kvotą AKR šalių kilmės bananams, žymimiems KN kodu 0803 00 19, 2006 m. sausio ir vasario mėnesiais importuoti.
2 straipsnis
2006 m. sausio ir vasario mėnesiais skirtas kiekis
2006 m. sausio ir vasario mėnesiais kiekis yra:
-
135 000 tonų importo licencijoms II antraštinėje dalyje nurodytiems operatoriams išduoti; šios tarifinės kvotos dalies numeris yra 09.4160
-
25 000 tonų importo licencijoms III antraštinėje dalyje nurodytiems operatoriams išduoti; šios tarifinės kvotos dalies numeris yra 09.4162
II ANTRAŠTINĖ DALIS
Operatoriai, 2005 m. įregistruoti pagal tarifinę kvotą C, numatytą Reglamento (EEB) Nr. 404/93 18 straipsnio 1 dalies c punkte
3 straipsnis
Paraiškų licencijoms gauti pateikimas
2006 m. sausio ir vasario mėnesiais kiekvienas tradicinis operatorius C ir kiekvienas netradicinis operatorius C, numatyti atitinkamai Komisijos reglamento (EB) Nr. 896/2001 (4) 3 straipsnio 3 punkte ir 7 straipsnio 1 dalyje gali pateikti vieną ar kelias paraiškas importo licencijoms gauti neviršijant tokio didžiausio kiekio:
-
2005 m. nustatyto ir pranešto referencinio kiekio pagal tarifinę kvotą C, taikant Reglamento (EB) Nr. 896/2001 5 straipsnio 4 dalį tradiciniam operatoriui C,
-
2005 m. nustatyto ir pranešto kiekio pagal tarifinę kvotą C, taikant Reglamento (EB) Nr. 896/2001 9 straipsnio 3 dalį netradiciniam operatoriui C.
Paraiškos licencijoms gauti ir licencijų 20 skiltyje įrašoma „licencija - Reglamentas (EB) Nr. 2015/2005 - II antraštinė dalis“.
III ANTRAŠTINĖ DALIS
Kiti operatoriai
4 straipsnis
Licencijų paraiškų pateikimas
1. Bendrijoje įsisteigę operatoriai, įregistruoti pagal A/B kvotas, numatytas Reglamento (EEB) Nr. 404/1993 18 straipsnio 1 dalyje arba pagal papildomą kiekį, nustatytą Reglamentu (EB) Nr. 1892/2004, kurie 2005 m. į laisvą apyvartą išleido AKR šalių kilmės bananus, gali pateikti tik vieną paraišką importo licencijai, išduodamai 2 straipsnio 2 įtraukoje nurodytam kiekiui, gauti.
2. Kartu su licencijos paraiška pateikiama tinkamai patvirtintos AGRIM licencijos (-jų), naudotos (-ų) 2005 m. AKR šalių kilmės bananams įvežti, kopija ir įrodymas, kad buvo sumokėtas 150 EUR už toną užstatas pagal Komisijos reglamento (EEB) Nr. 2220/85 (5) III antraštinę dalį.
3. Licencijų paraiškose ir licencijų 20 skiltyje įrašoma „licencija - Reglamentas (EB) Nr. 2015/2005 - III antraštinė dalis“.
IV ANTRAŠTINĖ DALIS
Bendrosios nuostatos
5 straipsnis
Paraiškų pateikimas
1. Tradiciniai operatoriai 4 straipsnyje numatytas importo licencijų paraiškas kartu su įrodymu, kad buvo sumokėtas 150 EUR už toną užstatas pagal Reglamento (EEB) Nr. 2220/85 III antraštinę dalį, pateikia 2005 m. gruodžio 14-15 d. valstybės narės, kuri nustatė referencinį kiekį, kompetentingoms institucijoms, netradiciniai operatoriai - tos valstybės narės, kurioje jie yra registruoti, kompetentingoms institucijoms.
2. Paraiškos, pateiktos nesilaikant ankstesnėse dalyse nustatytų reikalavimų, nepriimamos.
6 straipsnis
Licencijų išdavimas
1. Ne vėliau kaip iki 2005 m. gruodžio 19 d. valstybės narės Komisijai praneša apie visą kiekį, dėl kurio II ir III antraštinėse dalyse numatyti operatoriai pateikė priimtinas licencijų paraiškas (atskirai).
2. Atsižvelgiant į pagal 1 dalį pateiktus pranešimus ir į 2 straipsnyje nustatytą kiekį, Komisija, jei reikia, nustato mažinimo koeficientą, taikytiną dėl kiekvienos licencijų paraiškos II antraštinėje dalyje nurodytiems operatoriams ir mažinimo koeficientą, taikytiną dėl kiekvienos licencijų paraiškos III antraštinėje dalyje nurodytiems operatoriams.
3. Kompetentingos institucijos importo licencijas išduoda nedelsdamos, taikydamos, jei reikia, 2 dalyje numatytą mažinimo koeficientą.
4. Kai, taikant 3 dalį, licencija išduodama mažesniam, nei buvo prašyta, kiekiui, nedelsiant grąžinamas 4 straipsnio 3 dalyje numatytas užstatas už nepaskirtą kiekio dalį.
V ANTRAŠTINĖ DALIS
Baigiamosios nuostatos
7 straipsnis
Licencijų galiojimas ir patvirtinimas
1. Importo licencijos galioja nuo išleidimo į laisvą apyvartą nuo 2006 m. sausio 1 d. iki 2006 m. balandžio 7 d.
2. Į kiekį, kuriam taikant šį reglamentą buvo naudojamos licencijos, bus atsižvelgta administruojant tarifines kvotas, numatytas Reglamento (EB) Nr. 1964/2005 1 straipsnio 2 dalyje ir, reikalui esant, jis bus išskaitytas iš operatoriams vėliau 2006 m. skirtino nustatyto metinio nustatyto kiekio pagal tų tarifinių kvotų administravimo sistemą.
8 straipsnis
Pranešimai
Valstybės narės iki 2006 m. sausio 31 d. Komisijai praneša, kokiam kiekiui buvo išduotos licencijos, atskirai ir aiškiai nurodydamos kiekį II antraštinėje dalyje nurodytiems operatoriams ir kiekį III antraštinėje dalyje nurodytiems operatoriams.
9 straipsnis
Įsigaliojimas
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 9 d.